På Facebook kan man i dag læse et opslag på Dina Mofidis side. Hun er folketingskandidat for Moderaterne, der er stiftet af Lars Løkke. For fredag aften, da der var blevet drukket til studenterforeningens fredagsbar i Gaden, fik et par af fyrene til festen den idé at diskutere politik med folketingskandidaten. En diskussion, som Dina Mofidi (M) gerne tager. - Vi skal være uenige i vores demokrati. Og faktisk elsker jeg at diskutere politik med nogle, jeg er uenig med, men der skal en ændring til. For grænsen går, når man hidser sig op og råber ad hinanden, siger hun. Situationen eskalerede nemlig, og en af de to fyre blev aggressiv og råbte og spyttede på hende. Selvom fyren var fuld, var det ubehageligt for Dina Mofidi, at skulle stå på mål for en diskussion, der ikke var konstruktiv. Så hun besluttede, at fjerne sig fra situationen, selvom det var besværligt at rejse sig og komme væk med rolatoren. Det er nemlig ikke længe siden, hun er blevet opereret i hoften. Heldigvis greb andre ind, og gav de unge mænd besked på at opføre sig ordentligt, mens Dina Mofidi skyndte sig væk. Får folketingskandidater til at genoverveje Det er første gang at den 24-årige folketingskandidat har oplevet den slag adfærd i forbindelse med hendes kandidatur. Selvom hun har fået hårde beskeder i sin indbakke på Facebook, var det noget andet at opleve det i virkeligheden. - Jeg synes, det er ærgerligt, og det er en trussel mod demokratiet, at man ikke kan have en åben dialog. Det ender med, at folk ikke har overskuddet til at gå ind i politik, når folk er så aggressive. Selv genovervejer hun ikke sit kandidatur, men efter sit opslag på facebook har hun fået beskeder fra andre folketingskandidater, der har oplevet lignende. Nogle af dem er begyndt at tænke over, om det er det værd. - I morges vågnede jeg med en knude i maven. Jeg ville reagere på situationen, for det er ikke acceptabelt at opføre sig sådan. Vi SKAL kunne skabe en dialog, siger Dina Mofidi (M). Fremover kommer den unge folketingskandidat til at tænke sig om en ekstra gang, inden hun går i gaden. Og hun håber, at andre måske lige genovervejer, om det er en god idé at diskutere politik, hvis man er beruset og meget frembrusende i sin facon.

Opsummering:
Fredagsbar med studenterforeningen udviklede sig uheldigt for Dina Mofidi (M), der både blev spyttet på og råbt ad af en medstuderende.